Diari Oficial de la Generalitat Valenciana


Sumari del DOGV 6987, del 20-03-2013 (2013/2760)

DECRET 40/2013, de15 de març, del Consell, pel qual s'aprova la constitució del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/03/15/40/dof/vci/html**

### Dades del document

Número de DOGV
:   6987

Data del DOGV
:   20-03-2013

Secció del DOGV
:   I. DISPOSICIONS GENERALS

Número del document
:   2013/2760


Data del document
:   15-03-2013

Organisme emissor
:   Conselleria de Governació i Justícia

Tipus de document
:   Decret

Anàlisi jurídica

 Descriptors 

:   * Conselleria de Governació i Justícia
    * col·legi professional
    * agronomia
    * legislació
    * enginyer
    * reglament intern

DECRET 40/2013, de15 de març, del Consell, pel qual s'aprova la constitució del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana. [2013/2760]  
PREÀMBUL  
  
La Constitució espanyola, en l'article 149.1.18, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria, dictada per l'Estat, es troba arreplegada en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, la Llei 7/1997, de 14 d'abril, el Reial Decret Llei 6/1999, de 16 d'abril, el Reial Decret Llei 6/2000, de 23 de juny, la Llei 25/2009, de 22 de desembre, i la Llei 5/2012, de 6 de juliol.  
Per la seua banda, l'Estatut d'Autonomia de la Comunitat Valenciana, en l'article 49.1.22a, conferix a la Generalitat la competència exclusiva en matèria de col·legis professionals i l'exercici de les professions titulades, sense perjuí del que disposen els articles 36 i 139 de la Constitució espanyola.  
En l'exercici d'estes competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, que en l'article 14.1 disposa que, quan en el territori de la Comunitat Valenciana es constituïsquen o existisquen dos o més col·legis professionals de la mateixa professió, estos es constituiran en Consell Valencià de Col·legis Professionals, en el qual s'hauran d'integrar tots els col·legis professionals de la Comunitat Valenciana de la mateixa professió.  
Així mateix, l'apartat 2 de l'esmentat precepte legal establix que el Consell, mitjançant un decret, aprovarà la constitució dels consells valencians de col·legis professionals amb àmbit d'actuació a la Comunitat Valenciana.  
Per la seua banda, l'article 36 del reglament de desplegament de l'esmentada Llei 6/1997, de 4 de desembre, de la Generalitat, aprovat pel Decret 4/2002, de 8 de gener, del Consell, establix que haurà de constituir-se el corresponent Consell Valencià de Col·legis Professionals a iniciativa de les juntes de govern o directives dels col·legis professionals reconeguts per la Generalitat que complisquen els requisits establits.   
Les juntes de govern del Col·legi Oficial d'Enginyers Tècnics Agrícoles i Pèrits Agrícoles de València i Castelló, i del Col·legi Oficial d'Enginyers Tècnics Agrícoles i Pèrits Agrícoles d'Alacant, van formular una sol·licitud, el 22 de febrer de 2012, instant la inscripció, en el Registre de Col·legis Professionals i de Consells Valencians de Col·legis Professionals, del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana, en virtut de l'acord de les seues respectives assemblees, realitzades el 19 i el 17 de desembre de 2011, respectivament.  
Així mateix, d'acord amb el que establix l'article 38.3 del Decret 4/2002, de 8 de gener, es va traslladar la petició de creació del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana a les conselleries amb què guarda relació l'activitat professional dels col·legis, i a altres consells valencians o col·legis professionals que pogueren resultar interessats, perquè formularen les al·legacions que estimaren oportunes, i no s'ha rebut cap al·legació d'inconvenient, oposició o rebuig.  
  
S'han demanat els informes de necessitat i oportunitat, la memòria econòmica, l'informe sobre l'impacte de gènere i l'informe de no repercussió de mesures informàtiques del projecte de decret pel qual s'aprova la creació del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana.  
  
En virtut d'això, fent ús de les competències atribuïdes per l'article 14 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, a proposta del conseller de Governació i Justícia i amb la deliberació prèvia del Consell, en la reunió del dia 15 de març de 2013,  
  
DECRETE  
  
Article 1. Denominació  
S'aprova la constitució del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana, com a corporació de dret públic, amb personalitat jurídica pròpia i plena capacitat d'obrar per a l'èxit dels seus fins, i es disposa la seua inscripció en el Registre de Col·legis Professionals i de Consells Valencians de Col·legis Professionals.   
  
Article 2. Àmbit territorial  
La Comunitat Valenciana és l'àmbit territorial del consell la constitució del qual s'aprova, en el qual s'integren el Col·legi Oficial d'Enginyers Tècnics Agrícoles i Pèrits Agrícoles de València i Castelló, i el Col·legi Oficial d'Enginyers Tècnics Agrícoles i Pèrits Agrícoles d'Alacant.  
  
DISPOSICIÓ ADDICIONAL  
  
Única. Limitació del gasto  
La implementació i el desplegament posterior d'este decret no podrà tindre cap incidència en la dotació de tots i cada un dels capítols de gasto assignats a la conselleria amb competències en matèria de col·legis professionals, i, en tot cas, serà atés amb els mitjans personals i materials de la conselleria competent per raó de la matèria.  
  
  
DISPOSICIONS TRANSITÒRIES  
  
Primera. Personalitat i capacitat  
De conformitat amb allò que disposa l'article 14.2 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, el Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana tindrà personalitat jurídica des de l'entrada en vigor del present decret i capacitat d'obrar des de la constitució dels seus òrgans de govern.  
  
Segona. Òrgans de govern i estatuts  
En el termini de sis mesos des de l'entrada en vigor del present decret, el Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana haurà de presentar, davant de la conselleria que tinga atribuïdes les competències sobre col·legis professionals, la composició dels seus òrgans de govern i els seus estatuts adaptats a la Llei 6/1997, de 4 de desembre, de la Generalitat, i la resta de normativa de pertinent aplicació, perquè es verifique la seua legalitat i conseqüent inscripció registral i publicació en el Diari Oficial de la Comunitat Valenciana.  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 15 de març de 2013  
  
El president de la Generalitat,  
ALBERTO FABRA PART  
  
El conseller de Governació i Justícia,  
SERAFÍN CASTELLANO GÓMEZ


Còpia Permalink ELI